SKRIFTLIG FORESPØRGSEL E-3357/00

af Sergio Berlato (UEN) til Kommissionen

(27. oktober 2000)

Om: Urimelig beskatning af energisektoren

1. Liberaliseringen af elmarkedet, som er blevet lanceret gennem Bersani-dekretet, er endnu ikke blevet gennemført konkret som følge af den permanente forsyningsmangel, der har bevirket, at priserne stiger i retning af den maksimalt tilladte markedsværdi.

2. Elpriserne er steget yderligere som følge af stigningen i oliepriserne.

3. Systemet bliver endnu mere ufleksibelt som følge af, at halvdelen af den allerede ringe importkapacitet er forbeholdt langsigtede importkontrakter indgået af ENEL, som allerede var indgået på tidspunktet for liberaliseringens start, og at den resterende importkapacitet i 2001 vil blive tildelt ved hjælp af en auktionsmekanisme, som omfatter fastsættelse af afgifter med den deraf følgende stigning i prisen på importeret energi.

4. Den nye prisstruktur, som energi- og gasmyndigheden har indført, har bevirket en yderligere stigning i de bundne priser.

5. Denne situation forvrider konkurrencen i og med, at den skader de italienske virksomheder, som må bære større omkostninger end de konkurrerende virksomheder i andre europæiske lande, hvor man tværtimod har gennemført liberaliseringen fuldstændig.

Kan Kommissionen på baggrund af ovenstående oplyse, om den agter at gribe ind for på ny at skabe ligevægt i den nuværende situation med henblik på at beskytte de italienske virksomheders konkurrenceevne?

Svar afgivet på Kommissionens vegne af Mario Monti

(6. december 2000)

Kommissionen følger med stor interesse den igangværende liberaliseringsproces inden for den italienske elsektor og deler de bekymringer, som det ærede medlem giver udtryk for, vedrørende stigningen i elpriserne og de negative følger, det kan risikere at få for de italienske virksomheders konkurrenceevne.

Hvad angår udbudsproblematikken, som det ærede medlem henviser til som en af årsagerne til det relativt høje prisniveau, skal det understreges, at det nødvendigvis vil komme til at tage tid, før man kan tale om fri konkurrence på udbudssiden, og om der bliver tale om en sådan konkurrence vil først og fremmest afhænge af, om nye virksomheder kan komme ind på elmarkedet og udgøre et alternativ til det tidligere monopol, ENEL S.p.A. Bersani-dekretet (dekret nr. 79 af 16. marts 1999) vedrørende salg af produktionskapacitet af i alt 15 000 megawatt (MW) burde bidrage til at øge udbuddet under forudsætning af, at det gennemføres hurtigt og på gennemsigtig vis.

Elimport fra udlandet ville ligeledes skærpe konkurrencen, men hindres af den begrænsning i samkøringslinjernes kapacitet, som det ærede medlem omtaler. Kommissionen har på eget initiativ indledt en procedure (COMP/E-3/37937) vedrørende problemet med samkøringslinjernes kapacitet i forbindelse med langsigtede importkontrakter. Sagen er i øjeblikket på forundersøgelsesstadiet, og det er ikke muligt på nuværende tidspunkt at udtale sig om, hvad resultatet vil blive. Kommissionen er ligeledes i samarbejde med de forskellige europæiske tilsynsmyndigheder inden for elindustrien i færd med at gennemgå de forskellige ordninger for tildeling af samkøringslinjekapacitet med henblik på at finde frem til ikke-diskriminerende løsninger, som ikke hindrer elhandlen mellem medlemsstaterne, og som giver mulighed for at øge samkøringslinjekapaciteten. Auktionsordninger kunne under visse omstændigheder opfylde disse krav, selv om de medfører en stigning i prisen på importeret elektricitet.

Hvad angår stigningen i olieprisen, som det ærede medlem nævner som en af grundene til de høje elpriser, har Kommissionen med bekymring fulgt udviklingen og har udarbejdet en meddelelse om EU's olieforsyning(1) og er ligeledes i færd med at udarbejde et dokument om energiforsyningssikkerhed.

Endelig skal der erindres om, at Kommissionen i samarbejde med nationale konkurrencemyndigheder omhyggeligt overvåger, at konkurrencereglerne i fuldt omfang finder anvendelse også inden for energisektoren.

(1) KOM(2000) 631.